በቻይና ምክትል ጠቅላይ ሚኒስትር ሊዩ የሚመራ የልዑካን ቡድን
አዲስ አበባ፤ ህዳር 16/2006 (ዋኢማ) ¬- በቻይና ምክትል ጠቅላይ ሚኒስትር ሊዩ ያንዶግ የሚመራ የልዑካን ቡድን ዛሬ አዲስ አበባ ገባ፡፡ የሣይንስና ቴክኖሎጂ ሚኒስትር ዴኤታ መሐሙዳ አህመድ ጋዓስ የልዑካን ቡድኑን አዲስ አበባ ቦሌ ኤርፖርት ተገኝተው ተቀብለዋል፡፡ በምክትል ጠቅላይ ሚኒስትር ሊዩ ያንዶግ የሚመራው የልዑካን ቡድን በሁለቱ አገራት መካከል ስላለው የባህል፣ የሳይንስና ቴክኖሎጂ፣ የትምህርት እና የማህበራዊ ግንኙነት ላይ ውይይት ያካሂዳል፡፡ የልዑካን ቡድኑ ከዛሬ ጀምሮ በሶስት ቀናት ቆይታው የጥሩነሽ ቤንጂንግ ሆስፒታል፣ የምስራቅ የኢንዱስትሪ ዞንና የአዲስ አበባ ዩኒቨርስቲን ይጎበኛል፡፡ ምክትል ጠቅላይ ሚኒስትር ሊዩ በአገራቸው የባህል፣ የሳይንስና ቴክኖሎጂ ፣ የትምህርት እና የማህበራዊ ዘርፍን የሚመሩ በመሆናቸው ይህን ግንኙነት ይበልጥ ለማጠናከር ስምንት የመግባቢያ ሰነዶች ይፈረማሉ ተብሎ ይጠበቃል፡፡ እንደ ኢዜአ ዘገባ ምክትል ጠቅላይ ሚኒስትር አቶ ደመቀ መኮንን ከቻይናው አቻቸው ጋር ውይይት እንደሚያካሂዱ የውጭ ጉዳይ ሚኒስቴር አንድ ከፍተኛ ባለሥልጣን አስታውቀዋል፡፡